b"\n_START_ARTICLE_\nApocalypto\n_START_SECTION_\nTrama\n_START_PARAGRAPH_\nEl ca\xc3\xa7ador Urpa de Jaguar viu amb la seva dona embarassada, el seu fill i el seu pare en un id\xc3\xadl\xc2\xb7lic poble de la selva mesoamericana. De cop i volta, el poble \xc3\xa9s atacat per uns ferotges guerrers maies i \xc3\xa9s obligat a veure com maten el seu pare. No obstant aix\xc3\xb2, aconsegueix ocultar la seva dona i el seu fill en un forat a terra (possiblement un petit cenote). Urpa de Jaguar \xc3\xa9s, juntament amb altres membres de la seva tribu, fet presoner i dut a una ciutat dels enemics. Pel cam\xc3\xad es troben una nena que segurament ha contret la verola. Mentre un dels soldats la mant\xc3\xa9 allunyada amb un pal per evitar que els infecti, ella profetitza que el sol es far\xc3\xa0 fosc i arribar\xc3\xa0 la fi dels poderosos maies._NEWLINE_A la ciutat, les dones s\xc3\xb3n venudes com a esclaves mentre els homes s\xc3\xb3n pintats de blau i duts a una pir\xc3\xa0mide on seran sacrificats. Quan Urpa de Jaguar est\xc3\xa0 a punt de ser sacrificat, el sol s'enfosqueix a causa d'un eclipsi solar. Aix\xc3\xb2 ajuda als sacerdots a mantenir el seu poder, ja que demostren als maies tenir una comunicaci\xc3\xb3 directa amb el d\xc3\xa9u del sol. Despr\xc3\xa9s de mirar al rei, el sacerdot demana al d\xc3\xa9u del sol que torni a brillar si ja no li calen m\xc3\xa9s sacrificis i, aleshores, es torna a fer clar, per la qual cosa dedueixen que no calen m\xc3\xa9s sacrificis._NEWLINE_Aleshores Urpa de Jaguar i altres presoners s\xc3\xb3n duts a un camp on han de c\xc3\xb3rrer per salvar la vida mentre els disparen fletxes. A Urpa de Jaguar se li clava una fletxa i cau a terra. El fill del general que els mant\xc3\xa9 captius \xc3\xa9s punt de rematar-lo quan Arpa de Jaguar aconsegueix fer girar el punyal i matar-lo. Aleshores fuig a la selva mentre el general i els seus homes el persegueixen. A la selva, Urpa de Jaguar fa servir les seves habilitats de ca\xc3\xa7ador per matar els seus perseguidors. Quan el general ja ha mort i ja nom\xc3\xa9s queden dos soldats vius, Urpa de Jaguar es limita a fugir quan, de cop i volta, els perseguidors veuen l'arribada dels vaixells espanyols i es distreuen. Urpa de Jaguar aprofita la distracci\xc3\xb3 dels soldats per arribar al seu antic poble i treure la seva dona, que ja ha parit, i els seus fills del cenote poc abans que la pluja l'ompli d'aigua i els ofegui. Un cop s'ha retrobat amb la seva fam\xc3\xadlia, decideix endinsar-se a la selva i buscar un nou comen\xc3\xa7ament.\n_START_SECTION_\nPremis i nominacions\n_START_PARAGRAPH_\nApocalypto va ser nominada a tres Oscars: Millor so, Millor muntatge sonor i millor maquillatge. Tamb\xc3\xa9 va ser nominat com a millor pel\xc2\xb7l\xc3\xadcula de parla no anglesa als premis Globus d'Or, BAFTA, BFCA i Satellite."